b'\n_START_ARTICLE_\nHvit elefant (uttrykk)\n_START_PARAGRAPH_\nHvit elefant er et uttrykk for en dyr gjenstand som en eier har vanskeligheter med \xc3\xa5 kvitte seg med, og som koster mer i drift og vedlikehold enn den klarer \xc3\xa5 innbringe i form av inntekter eller nytte. Innenfor bistandssammenheng blir uttrykket brukt som betegnelse for et negativt eller mislykket bistandsprosjekt. Finansiering av store og kostbare infrastrukturprosjekter gjennom gavebistand er lite tilpasset lokale forhold, med kostnader til drift og vedlikehold som mottakerlandene ikke er i stand til \xc3\xa5 takle \xc3\xb8konomisk. Dette f\xc3\xb8rer til at investeringene ikke er b\xc3\xa6rekraftige, og at man ikke har oppn\xc3\xa5dd de resultater man i utgangspunktet har \xc3\xb8nsket._NEWLINE_Uttrykket stammer fra de hvite elefanter i S\xc3\xb8r\xc3\xb8st-Asia, som ble sett p\xc3\xa5 som hellige dyr og hverken kunne settes til arbeid eller drepes. Konger i Siam (dagens Thailand) gav for eksempel bort hvite elefanter i \xc2\xabgave\xc2\xbb til sine fiender i et fors\xc3\xb8k p\xc3\xa5 \xc3\xa5 ruinere mottakeren gjennom sine kostnader tilknyttet til disse. Seniorforsker Tina S\xc3\xb8reide ved Chr. Michelsens Institutt uttalte i et intervju med Aftenposten i august 2013 at bistandsbransjen generelt bruker intern sjargong, hvor uttrykket \xc2\xabhvite elefanter\xc2\xbb blir trukket frem, b\xc3\xa5de for \xc3\xa5 skjule kritikkverdige forhold, men ogs\xc3\xa5 i frykt for \xc3\xa5 tr\xc3\xa5kke andre p\xc3\xa5 t\xc3\xa6rne._NEWLINE_Teknisk Ukeblad publiserte i januar 2015 en artikkel om 12 vannkraftverk som endret verden, hvor Ingademningens tredje utbygging i Den demokratiske republikken Kongo ble presentert som Afrikas neste hvite elefant av interesseorganisasjonen International Rivers.'